Drie mans kry 18 keer lewenslank vir verkragtings | Maroela Media
Die hooggeregshof in Madadeni in KwaZulu-Natal het drie beskuldigdes altesaam 18 keer lewenslange tronkstraf plus 45 jaar opgelê vir verkragting.
Die drie verkragters het in Februarie 2017 ingebreek by die 17-jarige slagoffer se huis in Fairbreeze, suid van Newcastle, waar sy en haar negejarige broer aan die slaap was, sê kol. Thembeka Mbele, polisiewoordvoerder.
"Sy is meermale [deur al drie die mans] verkrag en daarna met messe gedreig terwyl die drie misdadigers haar en haar broer van huishoudelike items beroof het," sê Mbele. "'n Klag van verkragting is by die polisiestasie op Dannhauser aanhangig gemaak en aan Newcastle se eenheid vir gesinsgeweld, kinderbeskerming en seksuele misdrywe oorgedra."
Toe die tiener se ma van die voorval hoor, moes sy haar werk in Johannesburg los om huis toe te kom. Haar kinders het ná die wrede aanval by bure oorgebly, sê Mbele.
Omstreeks einde Maart verlede jaar, terwyl die ma in die huis geslaap het waarin die verkragting gebeur het, het een van haar dogter se geweldenaars, gewapen met 'n mes, by die huis ingebreek.
"Hy het aan die ma gesê hy het teruggekeer om haar dogter dood te maak omdat sy 'n saak teen hulle gemaak het," vertel Mbele. "Toe hy besef dat die dogter nie tuis was nie, het hy die ma herhaaldelik verkrag."
Weer is 'n klagte by die Dannhauser-polisiestasie aanhangig gemaak. Dié keer het Newcastle se eenheid vir gesinsgeweld, kinderbeskerming en seksuele misdrywe gou gespring en die drie verdagtes binne drie dae aangekeer.
Mbele sê albei slagoffers het die mans tydens 'n uitkenningsparade geïdentifiseer. DNS-toeste het hulle ook met die misdaad verbind. Hul borgtogaansoek is geweier.
Siboniso Magnificent Malevu (29), Vusumuzi Sibusiso Zungu (29) en Thokozani Andries Khumalo (30) is elkeen vyf keer lewenslange gevangenisstraf opgelê vir die dogter se bendeverkragting en 15 jaar elk vir huisbraak en roof met verswarende omstandighede. Khumalo het drie keer lewenslange tronkstraf vir die ma se verkragting gekry.
In die nuus newcastle verkragting
Jammer dat dit 'n 2de verkragting gevat het om die skurke te vang. Nou moet ons belasting v hulle sorg. Gooi hulle in 'n leeu hok. So gaan misdaad vinnig stop.
Die vuilgoed! Die doodstraf hoef nie terug te kom nie, maak net die tronke meer ondraaglik sodat niemand daar wil wees nie. Daai ma, dogter en seun sit nou met lewenslange letsels terwyl daai skermunkels spog oor hul dade by die ander gevangenes. Rehabilitasie werk nie.
Dankie GEEN GENADE ! Wat Julle gesaai het sal Julle maai, maar die ergste kom nog as Julle aan GOD moet verantwoording doen ! Dankie aan die Howe wat BAIE FERM is !
En die regter het gesê . . . ?
Tronkstraf 'vir ewig' sal beter wees. Soos Uiltjie sê behoort die tronk hel op aarde te wees. Sny ook af DIT wat pla!!